**DĖL PRITARIMO PROJEKTUI „ROKIŠKIO MOKYKLOS-DARŽELIO ,,ĄŽUOLIUKAS“ PASTATO (TAIKOS G. 15, LT-42142 ROKIŠKIS) ENERGINIO EFEKTYVUMO DIDINIMAS“**

2022 m. sausio 28 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 ir 30 punktais, Viešųjų pastatų energinio efektyvumo didinimo programos, patvirtintos Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl viešųjų pastatų energinio efektyvumo didinimo programos patvirtinimo“, 36 punktu, AB Šiaulių bankas ir UAB Viešųjų investicijų plėtros agentūros kvietimu teikti paraiškas projektų finansavimui gauti pagal fondo „Savivaldybių pastatų fondas“ finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“ bei Rokiškio rajono savivaldybės projektų rengimo ir įgyvendinimo koordinavimo grupės 2021 m. lapkričio 3 d. posėdžio protokolo Nr. 25 10 punktu, Rokiškio rajono savivaldybės taryba n u s p r e n d ž i a:

1. Atrinkti Rokiškio mokyklos-darželio „Ąžuoliukas“ pastatą (unikalus Nr. 7397-1000-7015, pastato paskirtis – mokslo), esantį Taikos g. 15, Rokiškyje, modernizuoti pagal Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“.
2. Užtikrinti, kad Rokiškio mokyklos-darželio „Ąžuoliukas“ pastatas (unikalus Nr. 7397-1000-7015, pastato paskirtis – mokslo), esantis Taikos g. 15, Rokiškyje, įgyvendinus energinio efektyvumo didinimo projektą, pagal tikslinę paskirtį bus naudojamas ne trumpiau kaip 10 metų.
3. Patvirtinti, kad investicijų projektas „Rokiškio mokyklos-darželio „Ąžuoliukas“ pastato (Taikos g. 15, LT-42142 Rokiškis) energinio efektyvumo didinimas“ yra tinkamas teikti paraišką pagal Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“.
4. Pritarti Rokiškio rajono savivaldybės administracijai teikti projekto „Rokiškio mokyklos-darželio „Ąžuoliukas“ pastato (Taikos g. 15, LT-42142 Rokiškis) energinio efektyvumo didinimas“ paraišką dėl lengvatinės paskolos ir kompensacinės išmokos gavimo pagal Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“.
5. Įgalioti Rokiškio rajono savivaldybės administracijos direktorių pasirašyti visus su projekto paraiškos teikimu ir projekto įgyvendinimu susijusius dokumentus.
6. Įgalioti Rokiškio rajono savivaldybės administraciją atlikti mokyklos-darželio „Ąžuoliukas“ pastato (unikalus Nr. 7397-1000-7015), esančio Taikos g. 15, Rokiškyje, energinio naudingumo didinimo techninės dokumentacijos, techninės projekto priežiūros ir rangos darbų pirkimus.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui (Respublikos g. 62, Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Reda Ruželienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO MOKYKLOS-DARŽELIO ,,ĄŽUOLIUKAS“ PASTATO (TAIKOS G. 15, LT-42142 ROKIŠKIS) ENERGINIO EFEKTYVUMO DIDINIMAS“ AIŠKINAMASIS RAŠTAS**

 **Sprendimo projekto tikslai ir uždaviniai.** Šio sprendimo tikslas – patvirtinti, kad investicijų projektas **„**Rokiškio lopšelio-darželio „Rokiškio mokyklos-darželio „Ąžuoliukas“ pastato (Taikos g. 15, LT-42142 Rokiškis) energinio efektyvumo didinimas“yra tinkamas, ir pritarti Rokiškio r. savivaldybės administracijos paraiškos pastatui modernizuoti dėl lengvatinės paskolos ir kompensacinės išmokos gavimo teikimui pagal Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“ bei gauti leidimą pirkti techninės dokumentacijos rengimo paslaugas, techninės priežiūros ir rangos darbų pirkimą.

**Šiuo metu esantis teisinis reglamentavimas.** LR Vyriausybės 2014 m. lapkričio 26 d. nutarimas Nr. 1328 „Dėl Viešųjų pastatų energinio efektyvumo didinimo programos patvirtinimo“, Lietuvos Respublikos finansų ministro 2016 m. gegužės 26 įsakymas Nr. 1K-213 „Dėl dotacijų savivaldybėms skyrimo ir grąžinimo tvarkos aprašo patvirtinimo“.

**Sprendimo projekto esmė.** Vadovaujantis LR Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“ ir atsižvelgiant į Statybos ir infrastruktūros plėtros skyriaus 2020 m. pateiktus duomenis, mokyklos-darželio „Ąžuoliukas“ pastato energijos suvartojimas buvo 97,80 Kwh/kv.m, o 2006 m. buvo atlikta šilumos punkto renovacija, pakeisti langai, tačiau pastato energetinis efektyvumas žemas, (pagal technines savybes pastatas atitinka F pastato energinio naudingumo klasę). Tai reiškia, kad pastato energetinės savybės yra labai prastos: išlaidos šildymui ir kitiems energijos resursams yra didelės, tuo tarpu patalpose neužtikrinamas tinkamas mikroklimatas (temperatūra, drėgmė ir pan.). Tai sąlygoja nepakankama išorinių atitvarų varža, prasta inžinerinių sistemų techninė būklė. Nors rekonstrukcijos pastatas reikalauja jau seniai, dėl lėšų trūkumo įstaigos infrastruktūra kasmet blogėja, o išlaidos pastato šildymui ir elektrai kasmet pareikalauja didelių savivaldybės biudžeto išlaidų. Projektu siekiama pagerintos pastato energijos vartojimo savybės. Tokiu būdu bus išspręstos esminės įstaigos problemos – didelės pastato energijos vartojimo sąnaudos ir patalpų neatitikimas higienos normoms, taip pagerinat teikimų viešųjų paslaugų kokybę.

Rokiškio rajono savivaldybės administracijos ir savivaldybės įstaigų projektų rengimo bei įgyvendinimo koordinavimo grupė 2021-11-03 pritarė projekto paraiškos pastato energinio efektyvumo didinimui teikimui pagal Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“, todėl buvo parengtas pastato energijos vartojimo auditas ir investicijų projektas „Rokiškio mokyklos-darželio „Ąžuoliukas“ pastato (Taikos g. 15, LT-42142 Rokiškis) energinio efektyvumo didinimas“(pridedama). Be to, sėkmingas investicijų projekto „Rokiškio lopšelio-darželio „Nykštukas“ pastato, esančio Laisvės g. 15, Rokiškio m., modernizavimas“ pavyzdys įtakojo dar vieno panašaus projekto įgyvendinimą.

Atsižvelgiant į AB Šiaulių bankas ir UAB Viešųjų investicijų plėtros agentūros kvietimą teikti paraiškas projektų finansavimui gauti pagal fondo „Savivaldybių pastatų fondas“ finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“, reikalingas tarybos sprendimas, patvirtinantis atrinktą pastatą modernizuoti, investicinio projekto tinkamumą, leidimą pirkti techninį projektą, techninę priežiūrą ir rangos darbus. Pasirinkus Savivaldybių pastatų fondo paskolos savivaldybės administracijai būdą, savivaldybės administracija pateikia paraišką VIPA ir finansinių priemonių valdytojui AB Šiaulių bankas dėl lengvatinės paskolos gavimo, o esant galimybei – ir paraišką dėl kompensacinės išmokos. Lengvatinės paskolos terminas – iki 10 metų, išimtinais atvejais suteikiamos paskolos terminas gali būti iki 20 metų, palūkanų norma paskolų gavėjams – nuo 0,9 proc. iki 1,5 proc. (plius 6 mėn. EURIBOR). Sprendimo projektas parengtas atsižvelgiant į LR Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“ patvirtintos Viešųjų pastatų energinio efektyvumo didinimo programos 36 punktą, kuriame nurodoma, kad „Sprendimą dėl investicijų projekto finansavimo pagal Programą būdo, tvirtindama investicijų projektą, priima savivaldybės taryba <...>“. Numatoma atlikti šiuos pastato energetines savybes gerinančius darbus: stogo šiltinimas, išorinių sienų šiltinimas, cokolio šiltinimas, grindų ant grunto šiltinimas, langų keitimas, durų keitimas, šildymo sistemos modernizavimas, karšto vandens sistemos modernizavimas, vėsinimo ir vėdinimo sistemos modernizavimas, apšvietimo sistemos modernizavimas, taip pat numatoma atlikti būtiną, tačiau ne energetinio taupymo priemonę- vandentiekio ir nuotekų šalinimo sistemos modernizavimas. Projekto įgyvendinimas leistų sumažinti energijos poreikį Rokiškio mokyklos-darželio „Ąžuoliukas“ pastatui – mažiausiai 61,30 proc. ir pasiekti pastato bent „C“ energinio naudingumo klasę, planuojama B klasė. Bendra projekto vertė (pagal investicinį projektą)– 736 672 Eur, projektui įgyvendinti būtų teikiama paraiška dėl lengvatinės paskolos ėmimo iš Šiaulių banko 2024–2033 m. laikotarpiui pastato energetinio efektyvumo didinimui.

**Laukiami rezultatai.**

Įgyvendinus projekto veiklas, bus atnaujintas Rokiškio mokyklos-darželio „Ąžuoliukas“ pastatas, ir tai tiesiogiai paveiks mokinius ir darbuotojus, nes bus pagerintas pasato mikroklimatas ir pastatas atitiks jam keliamus higienos reikalavimus; netiesiogiai – Rokiškio rajono savivaldybę, nes bus pagerintas jai nuosavybės teise priklausantis turtas ir taupomos išlaidos, skiriamos pastato energijos išlaidoms apmokėti.

**Finansavimo šaltiniai ir lėšų poreikis.** Paskolos lėšos.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų skyriaus

vyr. specialistė Reda Ruželienė